Χαλκίδα, 4/6/2026
Αρ. πρωτ.: 72
ΣΥΛΛΟΓΟΣ ΕΡΓΑΖΟΜΕΝΩΝ
ΓΕΝΙΚΟΥ ΝΟΣΟΚΟΜΕΙΟΥ ΧΑΛΚΙΔΑΣ

ΣΤΑΣΗ ΕΡΓΑΣΙΑΣ ΤΗΝ ΠΑΡΑΣΚΕΥΗ 5 ΙΟΥΝΙΟΥ
Η Ε.Ε. της ΠΟΕΔΗΝ καλύπτει και στηρίζει τις Στάσεις Εργασίας που προκήρυξαν, την Παρασκευή 5/6/2026 :

· Ο Πανελλήνιος Σύλλογος Τεχνολόγων Ακτινολόγων - στάση 12.00 -14.00 ΚΑΙ συγκέντρωση 12:30 στο Υπουργείο Υγείας
· Ο Σύλλογος Επιστημών Μαιών – Μαιευτών Αθήνας - στάση 12.00-15.00 ΚΑΙ συγκέντρωση στο Υπουργείο Υγείας 12.30.
·  Η Πανελλήνια Ένωση Τεχνολόγων Ιατρικών Εργαστηρίων - 12.00 -15.00   ΚΑΙ συγκέντρωση  12:30 στο Υπουργείο Υγείας
· Η Πανελλήνια Ένωση Τραυματιοφορέων - στάση 11.00-15.00 ΚΑΙ συγκέντρωση 12:30 στο Υπουργείο Υγείας
· Η Πανελλήνια Ένωση Κλινικών Χημικών – Μοριακών Βιολόγων  -  στάση 12.00-15.00 ΚΑΙ συγκέντρωση 12.30 στο Υπουργείο Υγείας.
· Ο Πανελλήνιος Σύλλογος Φυσικοθεραπευτών - στάση 12.00-15.00 ΚΑΙ συγκέντρωση 12.30 στο Υπουργείο Υγείας

           Ο Σύλλογος Εργαζομένων στηρίζει το δίκαιο αίτημά τους να ενταχθούν στα Βαρέα και Ανθυγιεινά Επαγγέλματα (Β.Α.Ε.) και ζητά την άμεση ικανοποίησή του.
Οι εργαζόμενοι στις δομές υγείας και στα νοσοκομεία εργάζονται καθημερινά κάτω από δύσκολες, απαιτητικές και επικίνδυνες συνθήκες. Η ένταξη στα Β.Α.Ε. αποτελεί αναγκαία αναγνώριση της προσφοράς και των συνθηκών εργασίας τους.
Παράλληλα, υπενθυμίζουμε ότι οι νοσηλευτές που υπηρετούν πριν από το 2011 δεν έχουν ακόμη ενταχθεί στα Β.Α.Ε. Αυτό που υπάρχει μέχρι σήμερα είναι κυβερνητική εξαγγελία και όχι πλήρης, σαφής και εφαρμοσμένη νομοθετική ρύθμιση που να διασφαλίζει όλα τα απαραίτητα δικαιώματα.
Οι εργαζόμενοι έχουν μεγάλη πείρα από υποσχέσεις που τελικά είτε μένουν στα χαρτιά είτε εφαρμόζονται αποσπασματικά και κουτσουρεμένα.
Ακόμη και για όσους ανακοινώνεται ότι εντάσσονται στα Β.Α.Ε., παραμένουν σοβαρά ερωτήματα αναπάντητα. Δεν υπάρχει ξεκάθαρη ενημέρωση για το πώς θα υπολογιστούν τα χρόνια υπηρεσίας, ποια έτη θα αναγνωριστούν, αν θα υπάρξει αναδρομική ισχύς, πώς θα επηρεαστούν τα όρια ηλικίας συνταξιοδότησης και ποιο θα είναι τελικά το ύψος της σύνταξης.
Οι μέχρι σήμερα εξαγγελίες είναι αποτέλεσμα των αγώνων και των διεκδικήσεων των υγειονομικών όλου του προηγούμενου διαστήματος. Ο αγώνας συνεχίζεται μέχρι να δοθούν οριστικές και ουσιαστικές λύσεις για όλους τους εργαζόμενους στην Υγεία.
Δεν αποδεχόμαστε να μπαίνουν τα δικαιώματα των εργαζομένων στη ζυγαριά των δημοσιονομικών περιορισμών. 
Προτεραιότητα πρέπει να είναι η ενίσχυση του δημόσιου συστήματος υγείας, η βελτίωση των συνθηκών εργασίας, η προστασία της υγείας και της ασφάλειας των εργαζομένων και η μείωση των ορίων συνταξιοδότησης για όσους εργάζονται σε βαριές και ανθυγιεινές συνθήκες.
Καλούμε τους συναδέλφους των συγκεκριμένων κλάδων να συμμετάσχουν μαζικά στις στάσεις εργασίας και στις κινητοποιήσεις, διεκδικώντας ίσα δικαιώματα και πλήρη ένταξη όλων των υγειονομικών στα Βαρέα και Ανθυγιεινά Επαγγέλματα.


Για το Δ.Σ.:

